钦定古今图书集成/明伦汇编/官常典/第660卷 > 《送杨少府赴选》前人
## 钦定古今图书集成/明伦汇编/官常典/第660卷 > 《送杨少府赴选》前人

大国置衡镜，准平天地心。群贤无邪人，朗鉴穷情深。
吾君咏《南风》，衮冕弹鸣琴。时泰多美士，京国会缨簪。
山苗落涧底，幽松出高岑。夫子有盛才，主司得球琳。
流水非郑曲，前行遇知音。衣工剪绮绣，一误伤千金。
何惜刀尺馀，不裁寒女衾。我非弹冠者，感别但开襟。
空谷无白驹，贤人岂悲吟。大道安弃物，时来或招寻。
尔见山吏部，当应无陆沈。